**Saopštenje za javnost povodom nalaza Transparency International UK:**

**U sistemu odbrane Srbije postoji visok rizik od korupcije**

Prema nalazima [Globalnog anti-korupcijskog indeksa sistema odbrane](http://government.defenceindex.org/) Srbija se nalazi u grupi zemalja kojima preti visok rizik od korupcije.

U globalnoj analizi rizika od korupcije u sistemu odbrane, koju je danas objavio [Program za odbranu i bezbednost](http://www.ti-defence.org) organizacije Transparency International UK, ocenjeno je da su u Srbiji uspostavljeni svi preduslovi za efikasnu civilnu kontrolu i nadzor politike odbrane, ali se ukazuje na nedovoljnu aktivnost resornih odbora.

Za ocenjivanje sistema odbrane Srbije izabrani su istraživači Beogradskog centra za bezbednosnu politiku (BCBP), na preporuku organizacije [Transparentnost Srbija (TS)](http://www.transparentnost.org.rs). Istraživači su svoje odgovore sačinili na osnovu podataka prikupljenih tokom više projekata BCBP, pre svih [Mapiranja i monitoringa reforme sektora bezbednosti u Srbiji](http://www.bezbednost.org/Sve-publikacije/5014/Godisnjak-reforme-sektora-bezbednosti-u-Srbiji.shtml), kao i tokom rada na [Mapi rizika od korupcije u sektoru bezbednosti](http://korupcija.bezbednost.org/Korupcija/1/Naslovna.shtml). Uloga istraživača BCBP bila je da ocenama od 0 do 4 odgovore na 77 pitanja smišljenih i grupisanih tako da pružaju uvid u anti-korupcijske mere koje se preduzimaju u sistemu odbrane Srbije. Odgovori su potom prosleđeni nezavisnom evaluatoru i Ministarstvu odbrane. Transparency International UK je zatim obradio rezultate i [izveo najvažnije zaključke](http://government.defenceindex.org/sites/default/files/documents/Serbia.pdf).

U sistemu odbrane Srbije 8% budžeta odlazi na poverljive troškove, dok upravljanje i evidentiranje najrazličitijih materijalnih resursa kojima se raspolaže ostaje neuređeno. Iako su prvi koraci u cilju uvođenja moderne službe interne revizije preduzeti, još uvek izostaju rezultati, a uvid u poslovanje ključnih fabrika namenske industrije krajnje je ograničen. Kao i u ostatku državne uprave, nedostaje mehanizam zaštite „uzbunjivača“, a nije dovoljno razvijen ni sistem prevencije korupcije kod zaposlenih koji su angažovani na tzv. „osetljivim“ pozicijama u sistemu. Poseban problem predstavlja činjenica da u sistemu odbrane nije razmatran problem korupcije u operacijama („na terenu“), te su izostale i odgovarajuće smernice za pripadnike vojske. U istoj grupi sa Srbijom u regionu se našla Bosna i Hercegovina, dok je Hrvatska ocenjena nešto bolje i tamošnji rizici korupcije u sistemu odbrane su predstavljeni kao „umereni“.

BCBP u saradnji sa Transparentnost Srbija priprema panel diskusiju na kojoj će biti predstavljeni i razmotreni najvažniji nalazi Indeksa. O vremenu i mestu održavanja događaja javnost će biti blagovremeno obaveštena.